Eerstens is jou 10 ha lusern 'n klein goudmyn. Die Amerikaners noem dit Alfalfa en dit is afgelei van Alpha Alpha, met ander woorde die alpha van alle top weidingsgewasse.
Ek kan glo dat daar mense in jou omgewing is wat die eerste opsie volg, want vir min moeite gaan jy 'n paar rand uit hierdie opsie kan maak. Ek is van mening dat mense in 'n spesifieke omgewing oor tyd reeds vasgestel het wat werk en wat nie werk nie en dat mens nie sonder meer kan sê die eerste opsie is minder winsgewend nie.
Aan die ander kant is vleispryse, veral lampryse, tans baie hoog en kan jy vir bietjie meer moeite beslis na 'n intensiewe skaapstelsel ook kyk, hetsy om hulle die lusern as droë materiaal in 'n voerkraal te voer of om dan die hele stelsel na 'n groenvoerstelsel om te skakel.
Lusern se vestigingskoste beloop ongeveer R4800/ha, afhangende van die saaddigtheid. Die produksiekoste (kunsmis en uitstrooi) beloop R1800/ha terwyl die sny, hark en baal ongeveer R1100/ha beloop. Lusernbale se pryse wissel baie, afhangende van watter tyd jy dit bemark en hoe die omstandighede lyk. In droogtes behaal dit hoë pryse. Ek is nie seker wat die prys nou is nie en hoeveel bale jy in jou omgewing kan oes nie.
Die vestigingskoste van gemengde groenvoer beloop ongeveer R1600/ha en saam met indirekte koste kan jy op R3300/ha vir uitgawes werk. Onder besproeiing behoort jy ten minste 200 kg/ha se vleis daarop te kan produseer.
Teen R40/kg kan jy teoreties dus R4700/ha se wins met 'n groenvoerstelsel behaal. Hou net in gedagte dat jy jou voervloei so sal moet beplan om vir jou droë ooie ook voorsiening te kan maak. Jy sal dus nie net vleis op die groenvoer kan produseer nie. Jy moet ooie ook onderhou.